Period: Old Babylonian
Genre: Royal Inscription
Transliteration:
<SURFACE>
{d}inanna
nin ni₂ gal gur₃-ru
me šar₂-ra tab-ba
dumu gal {d}suen-na
nin-a-ni-ir
<unk>{d}sin
nun še-ga nibru{ki}
u₂-a uri₅{ki}ma
sag en₃ tar gir₂-su{ki}
ki lagaš{ki}a
e₂-babbar-da ni₂ te-ga₂
lugal larsa{ki}ma
lugal ki-en-gi ki-uri
šul a₂-aŋ₂-ŋa₂ kin-kin
geš-hur šu du₇-du₇
e₂ dingir-re-e-ne
šu gibil bi₂-in-ak
{urud}alam gal-gal
mu pa₃-da nam-lugal-la-ka-na
gal-bi bi₂-in-su₈-ga
uru šub-šub-ba-bi
bad₃-bi mu-du₃-a
ma-da dagal-la-na
dag ne-ha bi₂-in-tuš-a
ni₂-tuku ša₃ inim ŋal₂
eren₂ šu-a gi₄-gi₄-a me-en
geštu₂ dagal
kin da-ri₂ dim₂-me-de₃
{d}en-ki-ke₄ ma-an-šum₂-ma
nam-bi-še₃ {d}inanna nin-ga₂
inim sag₉-sag₉-ge-da-ga₂
e₂-dilmun-na
ki-tuš ni₂ dub₂-bu
ša₃ hul₂-la-ka-ni
igi du₈-u₃-de₃
ša₃-bi asilal si
diri u₄-bi-da-ka
e₂-šu-si₃-ga-bi
u₃-mu-dagal
u₄ ul-še₃
nam-til₃-mu-še₃ hu-mu-du₃
sag-bi mu-ni-il₂
hur-sag-gin₇ hu-mu-mu₂
nig₂ ak-ak-da-ga₂-ne-e-še₃
{d}inanna nin-mu
ha-ma-ši-hul₂
u₄ su₃-ra₂ mu he₂-ŋal₂-la
aš-te suhuš gi-na
gidri un gur₂-gur₂
sag-e-eš ha-ma-ni-in-rig₇

Cuneiform:
<SURFACE>
𒀭𒈹
𒎏𒉎𒃲𒅍𒊒
𒈨𒊹𒊏𒋰𒁀
𒌉𒃲𒀭𒂗𒍪𒈾
𒎏𒀀𒉌𒅕
<unk>𒀭𒌍
𒉣𒊺𒂵𒂗𒆤𒆠
𒌑𒀀𒋀𒀊𒆠𒈠
𒊕𒇷𒋻𒄈𒋢𒆠
𒆠𒉢𒁓𒆷𒆠𒀀
𒂍𒌓𒁕𒉎𒋼𒂷
𒈗𒌓𒀕𒆠𒈠
𒈗𒆠𒂗𒄀𒆠𒌵
𒂄𒀉𒉘𒂷𒆥𒆥
𒄑𒄯𒋗𒌌𒌌
𒂍𒀭𒊑𒂊𒉈
𒋗𒉋𒉈𒅔𒀝
𒍏𒀩𒃲𒃲
𒈬𒅆𒊒𒁕𒉆𒈗𒆷𒅗𒈾
𒃲𒁉𒉈𒅔𒁻𒂵
𒌷𒊒𒊒𒁀𒁉
𒂦𒁉𒈬𒆕𒀀
𒈠𒁕𒂼𒆷𒈾
𒁖𒉈𒄩𒉈𒅔𒆪𒀀
𒉎𒌇𒊮𒅗𒅅
𒂟𒋗𒀀𒄄𒄄𒀀𒈨𒂗
𒄑𒌆𒉿𒂼
𒆥𒁕𒌷𒁶𒈨𒉈
𒀭𒂗𒆠𒆤𒈠𒀭𒋧𒈠
𒉆𒁉𒂠𒀭𒈹𒎏𒂷
𒅗𒊷𒊷𒄀𒁕𒂷
𒂍𒉌𒌇𒈾
𒆠𒆪𒉎𒂀𒁍
𒊮𒄾𒆷𒅗𒉌
𒅆𒂃𒅇𒉈
𒊮𒁉𒂰𒋛
𒋛𒀀𒌓𒁉𒁕𒅗
𒂍𒋗𒋧𒂵𒁉
𒅇𒈬𒂼
𒌓𒌌𒂠
𒉆𒋾𒈬𒂠𒄷𒈬𒆕
𒊕𒁉𒈬𒉌𒅍
𒄯𒊕𒁶𒄷𒈬𒊬
𒃻𒀝𒀝𒁕𒂷𒉈𒂊𒂠
𒀭𒈹𒎏𒈬
𒄩𒈠𒅆𒄾
𒌓𒋤𒁺𒈬𒃶𒅅𒆷
𒀸𒋼𒁼𒄀𒈾
𒉺𒌧𒃵𒃵
𒊕𒂊𒌍𒄩𒈠𒉌𒅔𒉺𒄸𒁺